Kyk wie is terug in die LaanAmor Vittone (Foto: Facebook) Die Afrikaanse sangeres en televisie-aanbieder Amor Vittone is binnekort weer in 7de Laan te sien. Vittone het Woensdag aan Maroela Media vertel sy is reeds hard besig om haar dialoog vir die volgende twee weke op stel te leer. Zelda – die karakter wat die sangeres vertolk – het tydens haar verskyning in dié sepie verlede jaar amok in die Laan gesaai. Vitonne sê dieselfde storielyn hervat, maar dié keer met ŉ paar kinkels en draaie. “Die storie verander ŉ klein bietjie. Zelda het die mense van die Laan baie fyn dopgehou, en sy het nou besluit sy wil haar sussie gaan soek, en vrede gaan maak. Haar planne werk egter nie so goed uit nie,” skerts sy. Sy sê Zelda gaan dié keer baie humor in die laan bring. “Ek lag my dood as ek deur die dialoog lees. Daar is dele wat ongelooflik snaaks is! Dis vir my lekker dat daar dié keer weer humor ingewerk word. Zelda is só ŉ lekker karakter om te vertolk, veral omdat daar so baie fasette aan haar is.” Sy sê haar rol as Zelda gee haar baie respek vir haar mede-akteurs. “Mense onderskat sepie-akteurs. Daar is soveel wat in ŉ karakter ingaan – veral emosie en voorbereiding om te verseker dat die karakter eg uitgebeeld word. Jy kom soggens vroeg op stel en leer tot middernag jou woorde. Die akteurs het ongelooflike toewyding. Gelukkig is ek pas terug van Spanje af, en boonop skrik ek nie vir werk nie,” sê sy. Die sangeres is ook te sien op Skoonpa se tong op VIA en Dans in jou taal op kykNET. Sy is ook tans betrokke in besprekings in verband met ŉ splinternuwe VIA-werklikheidsreeks. ‘n Foto wat Amor op Facebook gedeel het (Foto: Facebook)